KOMISIJOS SPRENDIMAS
2006 m. spalio 31 d.
iš dalies keičiantis Sprendimą 2005/359/EB dėl Jungtinių Valstijų kilmės ąžuolo (Quercus L.) rąstų su žieve iškrovimo uostų
(pranešta dokumentu Nr. C(2006) 5142)
(2006/750/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2000 m. gegužės 8 d. Tarybos direktyvą 2000/29/EB dėl apsaugos priemonių nuo augalams ir augaliniams produktams kenksmingų organizmų įvežimo į Bendriją ir išplitimo joje (1), ypač į jos 15 straipsnio 1 dalį,
kadangi:
(1)
Pagal Direktyvą 2000/29/EB Jungtinių Valstijų kilmės ąžuolo (Quercus L.) rąstai su žieve iš esmės negali būti įvežami į Bendriją, nes gali patekti ąžuolo vytulį sukeliantis Ceratocystis fagacearum (Bretz) Hunt.
(2)
2005 m. balandžio 29 d. Komisijos sprendimu 2005/359/EB, leidžiančiu nukrypti nuo tam tikrų Tarybos direktyvos 2000/29/EB nuostatų dėl Jungtinių Valstijų kilmės ąžuolo (Quercus L.) rąstų su žieve (2), laikantis tam tikrų sąlygų leidžiama importuoti tokius Jungtinių Valstijų kilmės rąstus.
(3)
Sprendimo 2005/359/EB 3 straipsnio 1 dalyje nurodyta, kad tokius rąstus iškrauti galima tik šio Sprendimo II priede išvardytuose uostuose. Pasikonsultavus su kitomis valstybėmis narėmis, kaip nurodyta pirmiau minėto sprendimo 3 straipsnio 2 dalyje, Latvijos ir Slovėnijos prašymu II priedo uostų sąrašą tikslinga papildyti Rygos ir Koperio uostais, o Prancūzijos prašymu - iš II priedo sąrašo tikslinga išbraukti Lauterborgo uostą.
(4)
Šiame sprendime numatytos priemonės atitinka Augalų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Sprendimo 2005/359/EB II priedas pakeičiamas šio sprendimo priedu.
2 straipsnis
Šis sprendimas skirtas valstybėms narėms.
Priimta Briuselyje, 2006 m. spalio 31 d.